Budúci Európsky sociálny fond+ bude hlavným stavebným prvkom v rámci zoskupenia zameraného na investície do ľudí a hodnôt. Tento stavebný prvok bude zabezpečovať podporu pre občanov investovaním do: ľudského kapitálu, zamestnanosti (mladých ľudí), sociálnej inovácie, nadobúdania základných digitálnych zručností, integrácie migrantov, sociálneho začleňovania najodkázanejších osôb a vysokej úrovne ochrany ľudského zdravia. Vyvinú alebo posilnia sa synergie, predovšetkým s cieľom podporiť rodovú rovnosť a rovnaké príležitosti pre nedostatočne zastúpené skupiny ako napríklad Rómovia a presadzovať sociálnu spravodlivosť, hodnoty EÚ a dodržiavanie základných práv.

Občianstvo predstavuje dobrú oblasť politiky na rozvoj synergií medzi súčasnými programami financovania na podporu vzdelávania, kultúry a občianstva EÚ. Lepšiu súčinnosť medzi programom Európa pre občanov a programom Práva, rovnosť a občianstvo by bolo možné dosiahnuť prostredníctvom užšej tematickej spolupráce, a to napríklad v oblasti boja proti rasizmu, rovnosti, kultúrneho dedičstva, pamäti a kultúrnej rozmanitosti. Cieľom spomienkových aktivít, partnerstiev miest alebo celoeurópskych sietí je rozšíriť perspektívy a zvýšiť zmysel pre európsku spolupatričnosť a európsku identitu.

Dôsledky neriešenia týchto problémov by mohli byť vážne, pretože dôvera v demokraciu a podpora pre dodržiavanie hodnôt a základných práv by bola oslabená.

Podpora hodnôt a práv v rámci EÚ sa odráža v ich podpore na globálnej úrovni, a to aj prostredníctvom prepojení v rámci plnenia cieľov udržateľného rozvoja. V tomto smere je nutné vyvíjať synergie, a to najmä s vonkajšou činnosťou EÚ na multilaterálnej úrovni, ale aj v rámci pomoci v oblasti rozvojovej spolupráce a v rámci politík rozširovania s cieľom zabezpečiť súdržnosť pri presadzovaní ľudských práv, právneho štátu, rodovej rovnosti, nediskriminácie, znášanlivosti atď.

Môžu sa posilniť synergie s programom Erasmus + vzhľadom na to, že Erasmus + takisto podporuje znevýhodnené skupiny –ako sú mladí ľudia so zdravotným postihnutím – a umožňuje im získať prístup k vzdelaniu, podporuje činnosti zamerané na dosiahnutie silnejšieho sociálneho začleňovania a jeho cieľom je presadzovať spoločné hodnoty prostredníctvom vzdelávania. Naďalej sa zachovajú a posilnia existujúce synergie s programom Kreatívna Európa, a to najmä v oblasti kultúrneho dedičstva a kultúrnej rozmanitosti.

Pri plnení programu Práva, rovnosť a občianstvo sa dosiahol uspokojivý pokrok, pokiaľ ide o finančné vykonávanie a dosah činností programu na účastníkov. Analýza dosiahnutých cieľov v rámci programu Práva, rovnosť a občianstvo ukázala, že skupiny zapojené do činností financovaných z tohto programu majú v súčasnosti viac vedomostí o práve Únie a jej právnych predpisoch. Prijímatelia poskytli prevažne pozitívne hodnotenie činností, do ktorých boli zapojení, hoci je tam stále priestor na zlepšenie ich udržateľnosti. Prevažný úspech zaznamenalo množstvo komunikačných činností na podporu programu Práva, rovnosť a občianstvo. Je však potrebné naďalej sa usilovať o to, aby mal program dosah na všetkých potenciálnych žiadateľov vo všetkých členských štátoch. V porovnaní s predchádzajúcimi programami kľúčový úspech nového programu spočíva v znížení zaťaženia prijímateľov, pokiaľ ide o čas a peniaze: oslovení prijímatelia v prieskume uviedli, že príprava návrhov aj vykonávanie činností sa stali menej zaťažujúcimi.

Hodnotenie programu Práva, rovnosť a občianstvo v polovici trvania ukázalo, že problémy a stimuly, na ktorých spočíva všeobecný cieľ a špecifické ciele programu sú naďalej relevantné. Potreby všeobecnej podpory zistené na začiatku programu Práva, rovnosť a občianstvo neboli úplne splnené a sú naďalej relevantné. Hoci sa program Práva, rovnosť a občianstvo celkovo primerane zameriava na príslušné skupiny, v rámci jeho plnenia by sa mala vykonať systematickejšia analýza ich potrieb. Okrem toho sa v rámci programovania, vykonávania a monitorovania zistili problémy týkajúce sa rovnosti (rozdelenie finančných prostriedkov v rámci skupín prijímateľov, zapojenie subjektov v oblasti rovnosti, uplatňovanie hľadiska rodovej rovnosti, presadzovanie práv detí a práv osôb so zdravotným postihnutím). Bez koordinácie a výmeny informácií medzi programami a projektmi EÚ by zlepšovanie ich súdržnosti takisto nebolo možné.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

–Približne 80 % respondentov so skúsenosťou so štyrmi uvedenými programami EÚ súhlasí s tým, že tieto programy vo veľkej alebo v dostatočnej miere vytvárajú pridanú hodnotu v súvislosti s tým, čo by mohli členské štáty dosiahnuť na vnútroštátnej, regionálnej a/alebo miestnej úrovni.

–„Podpora inovácií“, „posilnenie európskej kultúrnej rozmanitosti a kultúrneho dedičstva“ a „presadzovanie európskej identity a spoločných hodnôt“ sa považujú za politiky, ktoré v plnej miere alebo v dostatočnej miere riešia výzvy, ktorým čelí prinajmenšom polovica respondentov so skúsenosťou so štyrmi príslušnými programami. Takisto 52 % respondentov so skúsenosťou s programom Kreatívna Európa sa domnieva, že politika zameraná na „podporu konkurencieschopnosti európskeho kultúrneho a kreatívneho priemyslu“ rieši výzvy v plnej alebo v dostatočnej miere.

–Ako alternatíva k súčasnej situácii a východisko sa v rámci druhého scenára navrhlo rozvinúť synergie medzi súčasnými programami a skombinovať ich do jedného politického celku zameraného na hodnoty EÚ, ktorý zahŕňa dva hlavné programy financovania: program na podporu Európskej kultúry, práv a hodnôt a program Spravodlivosť.

–V rámci tretieho scenára sa vytvoril jeden program financovania, ktorý zahŕňal všetky štyri programy financovania uvedené vyššie v texte.

Východisko: súčasný stav so štyrmi programami financovania a proporcionálnym znížením rozpočtu o 15 %

Analýza východiska, ktoré zahŕňalo možné zníženie dostupných finančných prostriedkov o 15 % poukázala na negatívne dôsledky pre vykonávanie politiky. Konkrétne:

Zníženie financovania o 15 % v rámci programu Práva, rovnosť a občianstvo by viedlo k ročnej prioritizácii, t. j. k zameraniu financovania na niektoré oblasti politiky počas jedného roku a presadzovaniu iných oblastí politiky v ďalších rokoch, a to v rozpore s rastúcimi potrebami v danej oblasti. Toto zníženie by takisto znamenalo obmedzenie výdavkov na štúdie, zbieranie údajov, kampaní na zvyšovanie povedomia atď., ktoré sú potrebné na tvorbu správnej politiky a právnych predpisov založených na faktoch.

V prípade programu Európa pre občanov by zníženie rozpočtu o 15 % znamenalo zníženie východiskovej hodnoty rozpočtu na 157 miliónov EUR, čo nestačí na plnenie záväzku Komisie vyhradiť občanom ústredné miesto v rámci európskeho procesu. Potrebné množstvo účastníkov a územné pokrytie činností potrebných na dosiahnutie očakávaného dosahu by už nebolo splnené. Stabilné pridelenie rozpočtových prostriedkov (na základe rozpočtu na rok 2017) by umožnilo kontinuitu, ale napriek tomu by malo obmedzený dosah.

Zníženie financovania o 15 % v rámci podprogramu MEDIA programu Kreatívna Európa by nevyhnutne viedlo k zjednoteniu a zameraniu sa na obmedzený počet činností. Zníženie financovania by malo neprimeraný dosah na krajiny s nižšou výrobnou kapacitou a/alebo krajiny s obmedzeným geografickým/jazykovým priestorom. Zároveň by sa tým znížil počet vzdelávacích činností pre odborníkov v audiovizuálnej oblasti a počet koprodukčných diel v EÚ, ktoré sa ľahšie distribuujú do zahraničia. Obmedzenie rozsahu pôsobnosti siete prevádzkovateľov kín by malo negatívny dosah na prístup občanov EÚ, a to najmä z krajín strednej a východnej Európy, k európskemu inonárodnému obsahu.

Zníženie o 15 % v prípade podprogramu Kultúra v rámci programu Kreatívna Európa by neumožnilo dosiahnuť potrebné množstvo na plnenie potrieb kultúrneho a kreatívneho priemyslu. To by konkrétne znamenalo nižšiu európsku pridanú hodnotu a teda obmedzený dosah na kultúrnu rozmanitosť, menej príležitostí na cezhraničnú spoluprácu, menej trhových príležitostí a menej kariérnych možností pre odborníkov z kultúrneho a kreatívneho priemyslu. Vplyv na spoločnosť by bol obmedzený, pričom medzinárodné otvorenie programu by sa muselo obmedziť na úroveň pred rokom 2014 a muselo by sa upustiť od účasti kľúčových susedných partnerských krajín v rámci EÚ.

Finančná záruka pre kultúrny a kreatívny priemysel by mohla byť ohrozená, čo by mohlo byť škodlivé pre kultúrny a kreatívny priemysel, a to najmä pre východné krajiny, ktorých finančné trhy sú menej rozvinuté a preto poskytujú menej možností prístupu k financiám.

Vylúčená alternatíva v rámci posúdenia vplyvu: jeden program

Alternatíva navrhnutá v treťom scenári jedného nástroja/programu sa vylúčila z dôvodov týkajúcich sa právneho základu. Väčšina činností a politík sa skutočne zakladá na článkoch, v ktorých sa stanovuje riadny legislatívny postup s výnimkou programu Európa pre občanov. V súčasnosti sa program Európa pre občanov zameriava najmä na občiansku účasť a preto sa zakladá na článku 352 ZFEÚ (jednomyseľnosť). Po analýze by sa ciele príslušných činností, ak sa ich zameranie do určitej miery zmenilo, mohli prispôsobiť novému prístupu širšieho programu, a v takom prípade by patrili do rozsahu článku 167 ods. 1 a ods. 2 ZFEÚ, v ktorom sa stanovuje riadny legislatívny postup. Avšak vzhľadom na postavenie Spojeného kráľovstva a Írska s ohľadom na priestor slobody, bezpečnosti a spravodlivosti a postavenie Dánska, ako sa stanovuje v Protokole č. 21 a v Protokole č. 22 pripojených k zmluvám, program Spravodlivosť, ktorý si síce vyžaduje riadny legislatívny postup, musí zostať samostatným nástrojom.

Navrhnutá alternatíva v rámci posúdenia vplyvu: rámec EÚ v oblasti hodnôt s dvomi programami financovania

Analýza ukázala, že súčasnú situáciu štyroch programov financovania je potrebné zlepšiť. Ako alternatíva k súčasnej situácii a východisko sa preto navrhlo rozvinúť synergie medzi súčasnými programami a prednostnými okruhmi a skombinovať ich do jedného politického celku zameraného na hodnoty EÚ, ktorý zahŕňa dva hlavné programy financovania: program na podporu Európskej kultúry, práv a hodnôt a program Spravodlivosť, ako sa uvádza ďalej v texte.

Nová architektúra budúceho financovania ako alternatíva k východiskovej hodnote sa zameriava na:

–rozvoj synergií medzi politikami, hľadanie spoločného základu pre činnosť a zároveň rešpektovanie ich osobitných vlastností;

–zníženie prekrývania a rozdrobenosti;

–zaručenie pružnosti pri prideľovaní finančných prostriedkov a zároveň zabezpečenie určitej úrovne predvídateľnosti financovania vyčleneného na jednotlivé politiky;

–posilnenie medziodvetvových a inovatívnych činností;

–zabezpečenie potrebného množstva zdrojov na presadzovanie hodnôt a tiež zohľadňovanie potrieb jednotlivých politík.

Zvolená alternatíva